
Mažyliai išauga, o geri daiktai lieka: kam paaukoti jie gali būti aukso vertės?
Mažyliai greitai išauga drabužius, o vežimėliai, lovytės ir kiti kūdikystės reikmenys neretai tampa nebereikalingi, nors dar puikiai tinka naudoti. Užuot palikus juos spintose ar sandėliukuose, geros būklės daiktais galima pasidalinti su šeimomis, kurioms jų šiuo metu labiausiai reikia. Lietuviškas prekybos tinklas „Maxima“ primena, kad, pasitikslinus konkretų poreikį, paramą galima papildyti ir naujomis kasdienėmis priemonėmis.
„Maximos“ ryšių su žiniasklaida vadovė Ernesta Vareikytė pastebi, kad vasara – tinkamas metas peržiūrėti namuose susikaupusius mažylių daiktus ir pagalvoti, kam jie galėtų praversti.
„Vaikai auga labai greitai, todėl šeimose lieka nemažai išaugtų dėvėtų drabužėlių, lovyčių, vežimėlių ar kitų tvarkingų daiktų. Užuot juos laikius, galima perduoti tiems, kam tokia pagalba šiuo metu svarbi. Norint prisidėti papildomai, pirmiausia verta susisiekti su pasirinkta organizacija ir pasitikslinti, ko jai labiausiai trūksta – sauskelnių, drėgnųjų servetėlių, vaikų ir kūdikių maisto, pieno mišinių ar panašiai“, – sako E. Vareikytė.
„Maximos“ atstovė priduria, kad dabar norint pasirūpinti ne tik savo šeima, bet ir padėti kitai – patogus metas, nes tinkle vis dar vyksta „Mažylių mugė“. Joje galima rasti gausesnę kūdikiams ir vaikams skirtų prekių įvairovę bei galimybę aktualiomis priemonėmis su lojalumo kortele pasirūpinti iki perpus pigiau. 
„Esant tokioms galimybėms, pirkėjai išties neretai pagalvoja ne tik apie tai, ko reikia patiems, bet ir apie tai, kuo galėtų prisidėti prie kitų gerovės, padėti. Todėl tiesioginis bendradarbiavimas su organizacijomis, globojančiomis šeimas, kurioms reikalinga pagalba, leidžia geriau suprasti jų poreikius ir pasirūpinti, kad parama būtų tikslingesnė ir prasmingesnė, jiems paaukojant to, ko reikia labiausia“, – sako E. Vareikytė.
Bendruomenės parama kuria ramesnį rytojų
Krizinio nėštumo centro vadovė Zita Tomilinienė pasakoja, kad į organizaciją kreipiasi moterys ir šeimos, susiduriančios su neplanuotu ar kriziniu nėštumu, pogimdymine depresija, persileidimu, naujagimio netektimi, sunkiomis emocijomis po nėštumo nutraukimo ar nevaisingumo iššūkiais. Atsižvelgiant į individualią situaciją, joms teikiama emocinė, psichologinė, socialinė, materialinė ir finansinė pagalba.
„Matome, kaip skaudžiai moterys išgyvena vienišumą, kai vyras ar partneris nenori nieko girdėti apie vaiką arba dėl nėštumo jas atstumia artimieji. Tokiu metu labai svarbu visapusiškai palaikyti moterį ir parodyti, kad ji nėra viena. Moterims, kurios į mūsų centrą kreipėsi tuomet, kai nėštumo metu užgriuvę išbandymai atrodė nepakeliami, jau gimė daugiau kaip 900 vaikų“, – pasakoja ji.
Materialinės pagalbos prireikus, centras šeimoms pagal galimybes suteikia vežimėlių, lovyčių, nešioklių, sauskelnių ir kitų būtiniausių kūdikio priežiūros priemonių. Dalį jų organizacijai perduoda savo vaikų išaugtais, tačiau dar tinkamais naudoti daiktais pasidalinantys gyventojai.
Labiausiai trūksta kasdienių priemonių
Pasak Z. Tomilinienės, kūdikių drabužėlių centras kartais gauna net daugiau, nei turi vietos laikyti. Kur kas dažniau prireikia sauskelnių, pieno mišinių, kūdikių maisto, kūno priežiūros ir moterų higienos priemonių.
„Kviečiame dovanoti tvarkingus vežimėlius, lovytes, supamas kėdutes, nešiokles, sauskelnes ir kūdikio kūno priežiūros priemones. Tačiau geriau neaukoti maisto produktų, besibaigiančio galiojimo pieno mišinių, atidarytų sauskelnių pakuočių ar medikamentų. Prieš atvežant paramą visada verta paklausti, ko tuo metu labiausiai reikia“, – pabrėžia centro vadovė.
Naudingi ir parduotuvių ar vaistinių dovanų kuponai, leidžiantys pagal konkretų mamos ir vaiko poreikį įsigyti maisto, vaistų ar kūdikio priežiūros priemonių. Tokia pagalba ypač svarbi jaunoms, vienoms vaikus auginančioms ar motinystės išmokos dėl nepakankamo darbo stažo negaunančioms moterims.
E. Vareikytė priduria, kad svarbiausia pagalbos dalis – ne jos dydis, o dėmesys tikriesiems kito žmogaus poreikiams. „Dalijimasis gali prasidėti nuo paprasto sprendimo peržiūrėti tai, ko patiems nebereikia, ir pagalvoti, kam šie daiktai galėtų būti naudingi. Kai pagalba suteikiama atsakingai ir tikslingai, net nedidelis gestas gali tapti reikšmingu palaikymu šeimai, išgyvenančiai sudėtingą laikotarpį“, – sako ji.
Krizinio nėštumo centras taip pat kviečia tapti jo rėmėjais ir prisidėti periodine parama nuo 10 eurų per mėnesį. Daugiau informacijos – www.krizinionestumocentras.lt arba telefonu +370 603 57 912.

Apie lietuvišką prekybos tinklą „Maxima“
Lietuviško prekybos tinklo „Maxima“ stiprybės – mažos kainos ir kruopščiai atrinktas asortimentas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu tinkle dirba apie 11 tūkst. darbuotojų ir veikia arti pustrečio šimto „Maximos“ parduotuvių visoje Lietuvoje, kuriose kasdien apsilanko daugiau nei 400 tūkst. klientų.
Daugiau informacijos:
El. paštas komunikacija@maxima.lt 

